- భారత్‌లో మొబైల్‌ ఫోన్లకు భలే డిమాండ్‌
- అమ్మకాల్లో రెండంకెల వృద్ధి
- కొత్త వాటిపై వినియోగదారుల ఆసక్తి
- మార్కెట్‌ కోసం కంపెనీల పోటాపోటీ
- టెలికం కంపెనీలతోనూ భాగస్వామ్యం
- ఒకే నెలలో 18 మోడళ్ల విడుదల!
నవతెలంగాణ-బిజినెస్‌ డెస్క్‌: భారత్‌లో స్మార్ట్‌ఫోన్‌ వినియోగదారుల సంఖ్య భారీగా పెరుగుతోంది. దేశంలోని 4జీ రాకతో వీటికి విశేష ఆదరణ లభిస్తున్నది. పలు కంపెనీలు కేవలం 20 రోజుల్లోనే 18 స్మార్ట్‌ఫోన్లు విడుదల చేయడమే ఇందుకు నిదర్శనం. మొబైల్‌ ఫోన్ల పట్ల వినియోగదారులు చూపిస్తున్న ఆసక్తి అంతా ఇంతా కాదని ఇదే స్పష్టం చేస్తోంది. గత ఐదేండ్లలో దేశంలోని అన్ని రంగాల్లో మొబైల్‌ వాడకం భారీగా వృద్ధి చెందింది. ఈ నేపథ్యంలోనే విదేశీ కంపెనీలతో పాటు దేశీయ కంపెనీలు తమ మార్కెట్‌ను దక్కించుకోవడానికి, పెంచుకోవడానికి కొత్త మోడళ్లలో పోటీ పడుతున్నాయి. శామ్‌సంగ్‌, మోటారోలా, షియోమి, ఓప్పో, వివో, నోకియా, యాపిల్‌ లాంటి దిగ్గజ సంస్థలతో పాటు చిన్న చితకా కంపెనీలు కూడా అధిక ఫీచర్లతో సరసమైన ధరలకే మొబైల్‌ ఫోన్లను విడుదల చేస్తున్నాయి. ఇదే కాకుండా కొత్తగా ఈ-కామర్స్‌ సంస్థలు సైతం సొంత బ్రాండ్లతో మొబైల్‌ ఫోన్ల విక్రయాలు జరుపుతున్నాయి. ఈ కోవలో ఇటీవల ఫ్లిప్‌కార్ట్‌ సంస్థ వచ్చి చేరింది. ప్రపంచంలోనే ప్రస్తుతం యాండ్రాయిడ్‌ వినియోగదారుల్లో భారతీయులు మొదటిస్థానంలో ఉన్నారని యాప్‌ అన్నె రిపోర్టు తెలిపింది. 2016లో ఈ యాప్స్‌ డౌన్‌లోడ్‌ 6.2 బిలియన్లుగా నమోదైనట్టు పేర్కొంది. గత కంటే ఇది రెండింతలు పెరిగిందని వివరించింది.
మరోవైపు టెలికాం ఆపరేటర్లు సైతం చౌక ధరల పేరిట మొబైల్‌ ఫోన్లను ప్రవేశ పడుతున్నాయి. ఈ నవంబర్‌లో గడిచిన 20 రోజుల్లోనే మొబైల్‌ తయారీ సంస్థలు దాదాపు 18 స్మార్ట్‌ ఫోన్లను దేశీయ మార్కెట్లోకి ప్రవేశపెట్టాయంటే మన మార్కెట్‌ ఏపాటిదో ఇట్టే అర్థమవుతోంది. దీనికితోడు ఎయిర్‌టెల్‌, ఐడియా, వోడాఫోన్‌, రిలయన్స్‌ జియో, బీఎస్‌ఎన్‌ఎల్‌ లాంటి టెలికాం సంస్థలు 3జీ, 4జీ డేటా సేవలను మేటి ధరలకు అందించడం కూడా కలిసొచ్చే అంశం. కాగా ప్రసుత్తం ఈ సేవల్లో సగానికిపైగా నగరాలు, పట్టణ ప్రాంతాలకే పరిమితం అయ్యాయి. అయితే ఈ సేవలు దేశంలోని మారుమూల గ్రామీణ ప్రాంతాలకు కూడా విస్తరిస్తే.. ఇక ప్రపంచంలోనే అధికంగా మొబైల్‌, డేటా సేవలను వాడుతున్న దాంట్లో భారత్‌ మొదటి స్థానంలో నిలుస్తుందన్న దాంట్లో ఎలాంటి అనుమానం అక్కర్లేదు..
రెండో అతిపెద్ద స్మార్ట్‌ఫోన్‌ మార్కెట్‌
ప్రపంచంలో కెల్లా భారత్‌ రెండో అతిపెద్ద స్మార్ట్‌ఫోన్‌ మార్కెట్‌గా అవత రించింది. గ్లోబల్‌ స్మార్ట్‌ఫోన్‌ అమ్మకాల్లో భారత్‌ వాటా 10శాతంగా ఉంది. 2017 జులై-సెప్టెంబర్‌ మధ్య కాలంలో దేశంలో 3.9 కోట్ల (39 మిలియన్‌) స్మార్ట్‌ఫోన్‌ విక్రయాలు జరిగాయని ఇంటర్నేషనల్‌ డేటా కార్పొరేషన్‌ (ఐడీసీ) లెక్క గట్టింది. కాగా గతేడాది ఇదే సమ యంలో నమోదు చేసిన దాంతో పోల్చి చూస్తే 21శాతం అధికం.
4జీ, బ్రాండ్‌ బ్యాండ్‌ విస్తరణ
దేశంలో 4జీ, బ్రాండ్‌బ్యాండ్‌ సేవలను టెలికాం కంపెనీలు పెద్ద ఎత్తున విస్తరిస్తున్నాయి. దీంట్లో రిలయన్స్‌, ఎయిర్‌టెల్‌, వోడాఫోన్‌ లాంటి సంస్థలు ముందున్నాయి. మరోవైపు ప్రస్తుతం ఉన్న దానికంటే మరింత మెరుగైన నెట్‌వర్క్‌ కవరేజీ అందించే దిశగా ఈ సంస్థలు చర్యలు తీసుకుంటున్నాయి. మరోవైపు రానున్న కొన్ని సంవత్స రాలలో ప్రజలు పెద్ద ఎత్తున మొబైల్‌ బ్రాండ్‌బ్యాండ్‌ సేవలను ఉపయోగించనున్నారు.
50 కోట్లకు స్మార్ట్‌ఫోన్లు..
ప్రపంచ మొబైల్‌ చందాదారుల్లోని ప్రతి అయిదుగురిలో ఒకరు భారతీయులు ఉండటం విశేషం. ప్రసుత్తం ప్రపంచవ్యాప్తంగా భారత్‌ మొబైల్‌ సబ్‌స్కైబర్లు 20శాతంగా నమోదు అయ్యారు. కాగా వచ్చే కొన్నేండ్లలో భారత్‌ దాదాపు 50కోట్ల (500మిలియన్‌) కొత్త స్మార్ట్‌ఫోన్‌ వినియోగదారులతో సరికొత్త శిఖరాలకు చేరనుందని నిపుణులు అంచనా వేస్తున్నారు. ఇదిలా ఉంటే మొబైల్‌ మార్కెట్‌లో అమెరికాను దాటేసి భారత్‌ రెండో స్థానంలో నిలిచింది. మొబైల్‌ కంపెనీలు ఆయా ప్రాంతీయ భాషలకు అనుగుణంగా స్మార్ట్‌ఫోన్లను ప్రవే శపెడు తున్నాయి. దీంతో దేశంలో ఇంటర్నెట్‌ వినియోగం కూడా భారీగా పెరుగుతుంది.
పెరిగిన ప్రజల కొనుగోలు..
దేశంలో మధ్యతరగతి ప్రజల కొనుగోలు శక్తి పెరుగుతున్న నేపథ్యంలో వచ్చే 20 ఏండ్లలో ప్రపంచంలో కెల్లా భారత్‌ అయిదో అతిపెద్ద వినియోగదారు మార్కెట్‌గా అవతరిం చనుందని మెకిన్సే రిపోర్టు ప్రకారం తెలుస్తోంది. కాగా ఈ ఏడాది చివరి నాటికి దేశ మొబైల్‌ చందాదారుల బేస్‌ 21.1 కోట్లకు (211 మిలియన్‌) చేరవచ్చునని తెలిపింది. భారత్‌లో తర్వాతి స్థాయి మొబైల్‌ వృద్ధిపై మొబైల్‌ డివైజ్‌ తయారీదారులు, యాప్‌ డెవలపర్స్‌, ఈ-కామర్స్‌, ఇంటర్నెట్‌ దిగ్గజాలు దృష్టి సారించనున్నారు.
మీ స్నేహితులకు రికమెండ్ చెయ్యండి